1.INDLEDNING

Artikel 6, stk. 1, i forordning (EU) nr. 596/2014 om markedsmisbrug (i det følgende benævnt "MAR") fritager medlemsstater, herunder delstater i tilfælde af en medlemsstat, der er en forbundsstat, medlemmerne af Det Europæiske System af Centralbanker (ESCB), ministerier og andre myndigheder eller SPV-selskaber i én eller flere medlemsstat(er) eller personer, der handler på deres vegne, fra anvendelse af MAR på transaktioner, handelsordrer eller adfærd, der gennemføres som led i en penge- eller valutakurspolitik eller styring af den offentlige gæld.

I henhold til artikel 6, stk. 5, i MAR kan en sådan undtagelse for aktiviteter, der i offentlighedens interesse, fra anvendelsesområdet for MAR, udvides til at omfatte visse offentlige organer og centralbanker i tredjelande i medfør af en delegeret retsakt vedtaget af Kommissionen i overensstemmelse med artikel 35 i MAR. I den forbindelse og i henhold til artikel 6, stk. 5, andet afsnit, i MAR skulle Kommissionen udarbejde og forelægge Europa-Parlamentet og Rådet en rapport senest den 3. januar 2016, hvori den internationale behandling af offentlige organer, som har ansvar for styringen af den offentlige gæld, eller som griber ind i denne, og af centralbanker vurderes.

I dette øjemed bestilte Kommissionen en ekstern undersøgelse hos Centre for European Policy Studies (CEPS) og universitetet i Bologna om "Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR)" (fritagelser for tredjelandes centralbanker og andre enheder i henhold til markedsmisbrugsforordningen (MAR) og forordningen om markeder for finansielle instrumenter (MiFIR)). Undersøgelsen er baseret på en analyse og dokumentationsundersøgelser. Den indeholder en analyse af rammerne for markedsmisbrug og risikostyringsstandarder, der gælder for centralbanker og gældsforvaltningskontorer i 13 tredjelandsjurisdiktioner. Disse jurisdiktioner blev først og fremmest valgt ud fra det kriterium, at de er systemisk vigtige finansielle sektorer. Med henblik på at vurdere, om det er nødvendigt og hensigtsmæssigt at indrømme en undtagelse i henhold til artikel 6, stk. 5, i MAR, indeholder undersøgelsen en evaluering af et sæt regler om markedsmisbrug og risikostyringsstandarder set i forhold til det "europæiske benchmark", som er baseret på de tilsvarende regler og standarder, der gælder i Den Europæiske Union og dens medlemsstater.

Kommissionen fremlagde sin rapport i henhold til artikel 6, stk. 5, i MAR for Europa-Parlamentet og Rådet den 16. december 2015. I overensstemmelse med rapportens konklusioner vedtog Kommissionen den 17. december 2015 delegeret forordning (EU) 2016/522, hvorved undtagelsen fra MAR's anvendelsesområde udvides til at omfatte visse offentlige organer og centralbanker i de pågældende tredjelandsjurisdiktioner.

2.RAPPORTENS RETSGRUNDLAG: MAR-FORORDNINGENS ARTIKEL 6, STK. 5:

I henhold til artikel 6, stk. 5, andet afsnit, i MAR skulle Kommissionen udarbejde og forelægge Europa-Parlamentet og Rådet en rapport senest den 3. januar 2016, hvori den internationale behandling af offentlige organer, som har ansvar for styringen af den offentlige gæld, eller som griber ind i denne, og af centralbanker vurderes.

Hvad angår indholdet af rapporten, fastsættes det i artikel 6, stk. 5, tredje afsnit, i MAR, at Kommissionens rapport bør indeholde en komparativ analyse af behandlingen af offentlige organer, der har ansvar for styringen af den offentlige gæld, eller som griber ind i denne, inden for tredjelandes retlige rammer og de risikostyringsstandarder, der finder anvendelse på transaktioner, som disse organer og centralbanker indgår i. I henhold til artikel 6, stk. 5, tredje afsnit, i MAR gælder det desuden, at hvis det i rapporten, navnlig i forbindelse med den komparative undersøgelse, konkluderes, at det er nødvendigt at undtage disse tredjelandes centralbankers pengepolitiske forpligtelser fra forpligtelserne og forbuddene i MAR, udvider Kommissionen førnævnte undtagelse til også at gælde for disse tredjelandes centralbanker.

I december 2016 vedtog Kommissionen den rapport, der kræves i henhold til artikel 6, stk. 5, i MAR, samt delegeret forordning 2016/522, som indeholdt en liste over de enheder, der var omfattet af udvidelsen af undtagelsen fra anvendelsesområdet for MAR.

Det Forenede Kongeriges behandling af gældsforvaltningskontorer og centralbanker inden for landets retlige rammer samt de risikostyringsstandarder, der gælder for transaktioner, som disse enheder indgår i, blev ikke taget i betragtning i ovennævnte rapport og delegerede forordning på grund af landets status som medlemsstat. I lyset af Det Forenede Kongeriges forestående ændring af status til et tredjeland er det imidlertid nu hensigtsmæssigt at forelægge Europa-Parlamentet og Rådet en rapport i henhold til artikel 6, stk. 5, i MAR, hvori det vurderes, om det er hensigtsmæssigt at udvide undtagelsen fra MAR's anvendelsesområde til at omfatte enheder i Det Forenede Kongerige.





3.ANALYSE AF HENSIGTSMÆSSIGHEDEN I, AT UNDTAGELSEN UDVIDES TIL AT OMFATTE DET FORENEDE KONGERIGE

3.1.Kriterier anvendt ved vurderingen

I betragtning af det betydelige volumen af transaktioner inden for anvendelsesområdet for MAR, som har oprindelse i Det Forenede Kongerige, er der et klart grundlag for at vurdere, om det er hensigtsmæssigt at udvide undtagelsen i henhold til artikel 6 til at omfatte landets centralbank og, hvis det er relevant, de offentlige organer, der har ansvar for styringen af den offentlige gæld, eller som griber ind i denne. Bank of England og United Kingdom Debt Management Office er enheder, der klart er omfattet af denne vurdering.

Analysen er for det første baseret på vurderingen af et sæt regler for markedsmisbrug, der gælder i Det Forenede Kongerige. Disse omfatter navnlig regler om:

i) insiderhandel og uretmæssig videregivelse af oplysninger

ii) markedsmanipulation

iii) fritagelse fra markedsmisbrugsforordningen.

For det andet omfatter analysen en vurdering af risikostyringsstandarder, herunder interne ordninger, systemer og procedurer, der har til formål at forhindre, at de ansatte direkte eller indirekte udfører transaktioner eller handelsordrer eller udviser adfærd for egen regning. Disse omfatter bl.a. adfærdsregler på følgende områder: